‘Kill the boer’ en toe slaan aanvallers toeDie aanval het in die Porterville-omgewing in die Wes-Kaap plaasgevind. Grafika: Twitter Net meer as ŉ maand nadat daar op Tobie van Schalkwyk en sy vrou, Desiree, se voordeur die woorde “kill the boer” met spuitverf aangebring is, is dié egpaar op hul plaas net buite Porterville in die Wes-Kaap aangeval. Sers. Noloyiso Rwexana, woordvoerder van die polisie, sê drie aanvallers het Sondag omstreeks 21:15 op die plaas toegeslaan en die egpaar oorval en aangerand. Johandre van Zyl, AfriForum se streekshoof van gemeenskapsveiligheid in die Wes-, Oos- en Noord-Kaap, het aan Maroela Media gesê die aanvallers het petrol oor Tobie uitgegiet, maar hy kon daarin slaag om die paniekknoppie te druk voordat die petrol aan die brand gesteek is. Die aanvallers het daarna op die vlug geslaan. Dit is in die stadium nie duidelik of enigiets uit die huis gesteel is nie. Nadat hulp by die toneel opgedaag het, is Tobie en Desiree albei na ŉ hospitaal geneem. Die erns van hul beserings is nie bekend nie, maar Rwexana sê ŉ saak van poging tot moord word ondersoek. Weslander het verlede maand berig die Van Schalkwyk-egpaar het op 14 Oktober wakker geword en gevind dat die woorde “Dubula iBhunu”, “Viva Juju” en “Viva EFF” met rooi verf op hul voordeur aangebring is. Luidens die berig was daar in die tyd ook twee keer verdagtes naby die huis opgemerk, maar het die betreders gevlug voordat hulle die huis kon binnekom. ŉ Saak van opsetlike saakbeskadiging is aanhangig gemaak in verband met die dreigement op die egpaar se deur. Desiree het destyds aan die verslaggewer gesê hulle lewe al maande lank in vrees gegewe die toename in plaasmoorde en “politieke leiers wat hul ondersteuners opsweep om mense te vermoor”.